
ΕΙΚΑΣΤΙΚΗ ΟΜΑΔΙΚΗ ΕΚΘΕΣΗ 

IN BETWEEN
Ιωάννα Κυθρεώτου, Θέκλα Παπαδοπούλου, Έλενα Τσιγαρίδου 

Σπίτι της Κύπρου | Μορφωτικό Γραφείο Κυπριακής Πρεσβείας 

Ξενοφώντος 2Α

10557 Αθήνα

Εγκαίνια έκθεσης: 20 Απριλίου 2023, ώρα 20:00 - 22:00

Διάρκεια έκθεσης: 20 Απριλίου 2023 - 22 Μαΐου 2023 

Ώρες λειτουργίας: Δευτέρα και Τετάρτη: 10:00 - 18:00 
                  
    Τρίτη, Πέμπτη και Παρασκευή: 10:00 - 15:00

Επιμέλεια: Δέσποινα Πετρίδου 

Συντονισμός: Μαρία Ραγιά 

Το Σπίτι της Κύπρου στην Αθήνα παρουσιάζει την ομαδική έκθεση ‘In Between’, στην οποία συμμετέχουν τρεις καταξιωμένες Κύπριες εικαστικοί: η Ιωάννα Κυθρεώτου, η Θέκλα Παπαδοπούλου και η Έλενα Τσιγαρίδου. Την έκθεση επιμελείται η εικαστικός και επιμελήτρια τέχνης Δέσποινα Πετρίδου. Η έκθεση πραγματοποιείται με την στήριξη του Υφυπουργείου Πολιτισμού της Κυπριακής Δημοκρατίας. 
Ανάμεσα· μια προσπάθεια να ενώσουμε δύο άκρα μαζί, να βρούμε θέση και ρόλο ενδιάμεσά τους, να δημιουργήσουμε έναν μέσο χώρο για διάλογο, να συναντηθούμε στα μισά του δρόμου. Καθώς οι καλλιτέχνες μαθαίνουν να υπάρχουν και να δημιουργούν ανάμεσα στη ζωή και την τέχνη, προσκαλούν τον θεατή να μπει σε αυτόν τον μεταβατικό χώρο μαζί τους και να συμμετάσχει στη συζήτηση. Η έκθεση «In Between» παρουσιάζει τα αποτελέσματα της εξερεύνησης αυτού του χώρου από τις τρεις εικαστικούς. Μέσα από μια αλληλεπίδραση των καλλιτεχνικών τους πρακτικών, οι εικαστικοί ξεδιπλώνουν τις προσωπικές τους σκέψεις και εμπειρίες σε σχέση με τη γυναικεία ταυτότητα και την πολυεπίπεδη ύπαρξή της μέσα στο «ενδιάμεσο».

Η κάθε εικαστικός εξερευνά τη «γυναίκα» ως θεματική, φέρνοντας στον εκθεσιακό χώρο διαφορετικές ερμηνείες της γυναικείας ύπαρξης σήμερα, τόσο στην κοινωνία όσο και κατ’ επέκταση στη σύγχρονη τέχνη. Η συσχέτιση της γυναικείας ταυτότητας με τον πολιτισμό, η θέση της στο δημόσιο χώρο και η σχέση της με τη φύση, είναι τα διαφορετικά ερωτήματα που αφορούν το σύνολο της δουλειάς που παρουσιάζεται. Παρουσιάζοντας αφηρημένα τοπία, που συχνά διακόπτονται από ρεαλιστικά και παραστατικά στοιχεία, οι καλλιτέχνες αφήνουν τον θεατή να αιωρείται ανάμεσα στον πραγματικό και τον υποσυνείδητο χώρο. Αυτή η δυαδικότητα που υπάρχει στη δουλειά τους, τοποθετεί το κοινό σε θέση για να ψάξει το «ενδιάμεσο», μέσα από μια εξατομικευμένη προσέγγιση απέναντι στα άκρα που πρέπει να γεφυρωθούν.

